[Foto’s] Kerkplein kry ŉ nuwe baadjie mét Oom Paul‘n Kunstenaarsvoorstelling van die nuwe plein. Opknappingswerk het Maandag in en om Kerkplein, in Pretoria se middestad, begin om dié historiese plein ŉ nuwe baadjie te gee, met Paul Kruger se standbeeld wat bly. Lindela Mashigo, woordvoerder van die Tshwane-metro, het gewaarsku sekere paaie sal weens die opknappingswerk om die plein vir verkeer en voetgangers gesluit word in die nege maande wat dit gaan vat om die projek te voltooi. ŉ Paar parkeerplekke by die plein gaan ook heeltemal verwyder word. Motoriste word aangeraai om parkades en parkeerplekke om die plein te gebruik. Toegang tot Kerkplein, deur Paul Krugerstraat, asook die aangrensende Palace-, Mutual- en Parliamentstraat en Banklaan gaan van middel Oktober heeltemal vir verkeer gesluit word. Motoriste word aangeraai om dan van alternatiewe roetes gebruik te maak. “Wanneer die projek afgehandel is, sal motoriste nie meer ŉ gedeelte van Paul Krugerstraat, wat om die plein strek, kan gebruik nie. Net A Re Yeng-snelbusse en noodvoertuie sal dié pad kan gebruik, sodat voetgangers die breër sypaadjies kan gebruik,” het Mashigo gesê. Volgens Mashigo sal die plein ŉ heel nuwe voorkoms kry, met bome, opgeknapte grasperke en straatbankies, wat by die moderne landskap inpas. “Die herontwerp sal tot die prag en vernuwing van die middestad bydra,” het hy gesê. Hy het gesê daar is geen sprake dat Paul Kruger se standbeeld verwyder gaan word nie en dit sal die middelpunt van die plein bly.